Diari Oficial de la Generalitat Valenciana


Sumari del DOGV 4249, del 15-05-2002 (2002/4805)

ORDE de 30 d'abril de 2002, de la Conselleria d'Agricultura, Pesca i Alimentació, per la qual es regulen ajudes per a la millora de l'equipament dels consells agraris municipals.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   4249

Data del DOGV
:   15-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4805


Data del document
:   30-04-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a l'agricultura
    * ajuda pública
    * suport econòmic
    * conseller agrari
    * explotació agrària

ORDE de 30 d'abril de 2002, de la Conselleria d'Agricultura, Pesca i Alimentació, per la qual es regulen ajudes per a la millora de l'equipament dels consells agraris municipals. [2002/4805]
  
Els municipis, dins de les seues competències, presten servicis de caràcter agrari que completen i reforcen les accions del Govern Valencià a favor del sector. En exercicis anteriors se'ls ha donat suport per mitjà de la concessió d'ajudes per a l'equipament en elements informàtics i per a l'adquisició de béns mobles per al consell agrari municipal, òrgan consultiu d'assessorament i de participació en matèria agrària, i això ha contribuït a la consecució dels objectius de millora en la prestació dels servicis agraris i de la vertebració i participació en l'àmbit municipal, una política que té continuïtat en l'exercici actual.
  
Per tot això,
  
Ordene
  
Article 1
  
En la present orde s'estableixen les normes per a la concessió d'ajudes als ajuntaments per a la millora de l'equipament dels consells agraris municipals, i s'entenen com a tals l'adquisició de béns mobles i equipament informàtic de caràcter inventariable que servisca a les finalitats de millora dels servicis agraris del municipi.
  
Article 2
  
Les sol·licituds es remetran a la Secretaria General de la Conselleria d'Agricultura, Pesca i Alimentació i es presentaran en qualsevol dels registrs d'entrada que en depenen, sense perjudici del que s'estableix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999.
  
El termini de presentació de sol·licituds serà de dos mesos des de l'endemà de la publicació de la present orde. S'estableix en tres mesos el termini de resolució per part de la consellera d'Agricultura, Pesca i Alimentació, com també a l'efecte de notificació, comptadors des de l'acabament del termini de presentació de sol·licituds, i es consideraran desestimades les subvencions no resoltes de forma expressa.
  
Per a la recepció d'estes ajudes caldrà que estiga constituït el consell agrari municipal, d'acord amb la Llei 5/1995, de 20 de març, de la Generalitat Valenciana, de Consells Agraris Municipals.
  
Article 3
  
La subvenció que ha de rebre l'ajuntament en concepte d'adquisició de béns mobles, com també d'adquisició d'equipament informàtic, serà com a màxim del 70 per cent del cost.
  
Per a l'adquisició d'equipament informàtic, la subvenció no podrà superar els 1.250 euros per ajuntament.
  
Per a l'adquisició de béns immobles, la subvenció no podrà superar els 2.000 euros per ajuntament.
  
En cas que les ajudes sol·licitades superen la dotació pressupostària, se seleccionaran d'acord amb els criteris següents, per orde de preferència.
  
1) Adquisició d'equipament informàtic, si no ha estat beneficiari d'esta ajuda en exercicis anteriors.
  
2) Adquisició de béns mobles de caràcter inventariable que implique la millora de l'equipament en els immobles de les extingides cambres agràries locals.
  
3) Nombre d'explotacions agràries del municipi.
  
Article 4
  
Les subvencions es concediran a càrrec del programa 711.10, de direcció i servicis generals, del pressupost de despeses de la Generalitat Valenciana, codi línia T1775000, amb un crèdit de 32.000 euros per a les subvencions establides per a l'adquisició de béns mobles i equipament informàtic, quantitats consignades per a l'exercici de l'any 2002.
  
Article 5
  
La Conselleria d'Agricultura, Pesca i Alimentació es reserva el dret d'efectuar les comprovacions i inspeccions que es consideren necessàries pel que fa a la correcta aplicació de les ajudes concedides a les seues finalitats.
  
S'hi presentaran, amb data límit el 15 de novembre del present exercici econòmic, els comprovants dels pagaments realitzats, i s'entendran com a tals les factures de despeses expedides a l'ajuntament i els justificants de pagament corresponents, com també la certificació del consell agrari municipal sobre l'ús per als servicis agraris que s'estableixen en la present orde.
  
Disposicions finals
  
Primera
  
S'autoritza la Secretaria General de la Conselleria d'Agricultura, Pesca i Alimentació perquè dicte les resolucions que considere necessàries per al desenvolupament d'esta orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 30 d'abril de 2002
  
La consellera d'Agricultura, Pesca i Alimentació
  
MARIA ÀNGELS RAMON-LLIN I MARTÍNEZ